Sako TRG
Sako TRG predstavlja cijelu porodicu finskih snajperskih pušaka. Namjenjena je za opremanje vojske i specijalnih jedinica policije, a zbog svoje izuzetne preciznosti veoma je pogodna za antiteroristička dejstva. Puška TRG je repetirka, sa obrtnočepnim zatvaračem. Teška hladno kovana cijev je dugačka 660 mm i ima 4 žlijeba koji se uvijaju udesno. Puška ima izuzetno kvalitetan dvostepeni mehanizam za okidanje, a sila okidanja se može podešavati u opsegu od 1 do 2,5 kg. Komandna poluga kočnice nalazi se unutar štitnika obarače. Kundak je takođe potpuno podesiv i konsturisan tako da pušku mogu bez ikakvih smetnji da koriste i ljevoruki strijelci. Na ustima cijevi nalazi se asimetrična gasna kočnica koja istovremeno služi i kao skrivač plamena. Na gasnu kočnicu se lako i brzo može postaviti prigušivač pucnja. Puška se hrani iz okvira kapaciteta 10 metaka. U kompletu puške nalaze se i skapajuće nožice koje se mogu skinuti sa oružja. Proizvođač standardno oružje isporučuje bez nišana, a na pušku se mogu postaviti različiti optički, opto-elektronski i rezervni mehanički nišani. U antiterorističkim jedinicama najčešće se koristi optika Schmidt-Bender 3-12x50. Pored varijante u kalibru 7.62 x 51 mm NATO, puška se proizvodi i u kalibrima .300 Winchester Magnum i .338 Lapua Magnum, pod znakom TRG-41. Od 1999. godine proizvode se modernizovane puške TRG-22 (naslednik TRG-21) i TRG-42 (zamjena za TRG-42) sa drugačijim kundakom i nekim sitnim poboljšanjima.